钦定古今图书集成/历象汇编/岁功典/第007卷 > 易经 > 《乾卦》
## 钦定古今图书集成/历象汇编/岁功典/第007卷 > 易经 > 《乾卦》

《文言》曰：元者，善之长也。亨者，嘉之会也。利者，义之和
也，贞者，事之干也。

〈本义〉元者，生物之始，天地之德，莫先于此，故于时为春，于人则为仁，而众善之长也。“亨”者，生物之通，物至于此，莫不嘉美，故于时为夏，于人则为礼，而众美之会也。“利”者，生物之遂，物各得宜，不相妨害，故于时为秋，于人则为义，而得其分之和。“贞”者，生物之成，实理具备，随在各足，故于时为冬，于人则为智，而为众事之干。“干”，木之身，枝叶所依以立者也。